Oficiālais Vēstnesis L 165 , 15/06/1989 Lpp. 0014 - 0015

Speciālizdevums somu valodā: Nodaļa 3 Sējums 29 Lpp. 0163

Speciālizdevums zviedru valodā: Nodaļa 3 Sējums 29 Lpp. 0163



Padomes Lēmums (1989. gada 29. maijs), ar ko izveido Pastāvīgo mežsaimniecības komiteju (89/367/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, un jo īpaši tā 43., 130.s un 235. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā Kopienas centieni samazināt to lauksaimniecības produktu izlaidi, kuriem rodas pārpalikums, būtu jāpapildina ar efektīviem pasākumiem, kuru mērķis ir uzlabot lauksaimniecības struktūru; tā kā šajā sakarā mežsaimniecības nozarei jāuzņemas galvenais ieguldījums, gan radot alternatīvus lauksaimniecības ienākumu avotus, gan attīstot mežu ekosistēmas, kas labvēlīgi ietekmē lauksaimniecību; tā kā Kopienas mežu zemes resursi ir pakļauti daudziem apdraudējumiem, kas var pakļaut briesmām to ekonomisko, vides un sociālo funkciju izpildi; tā kā turklāt dažādas Kopienas politiskās nostādnes ietekmē mežsaimniecības nozari un tās lomu attiecībā uz lauksaimniecības struktūru un lauku attīstības politiku; tā kā cieša un pastāvīga sadarbība starp dalībvalstīm un Komisiju, to skaitā pastāvīga informācijas apmaiņa starp dalībvalstīm par situāciju mežsaimniecībā un tās attīstību, kā arī par dažādu Kopienas politisko nostādņu ietekmi uz mežsaimniecības nozari, ir atbilstīgs līdzeklis, lai nodrošinātu to mežsaimniecības pasākumu efektivitāti, kas veikti saistībā ar lauksaimniecības struktūras un lauku attīstības politiku; tā kā efektīvākais veids, kā sasniegt šādu sadarbību, ir izveidot Pastāvīgo komiteju, kuras sastāvā ir katras dalībvalsts pārstāvji un kuras priekšsēdētājs ir Komisijas pārstāvis, IR PIEŅĒMUSI ŠO LĒMUMU. 1. pants Lai nodrošinātu ciešāku un pastāvīgāku sadarbību starp dalībvalstīm un Komisiju mežsaimniecības nozarē un tādējādi atbalstītu mežsaimniecības pasākumus, kas uzsākti saskaņā ar Kopienas lauksaimniecības struktūras un lauku attīstības politiku, ar šo tiek izveidota Pastāvīgā mežsaimniecības komiteja, turpmāk tekstā "Komiteja". 2. pants 1. Ņemot vērā dalībvalstu mežsaimniecības politikas, pasākumus un programmas, kas uz tiem attiecas, mežsaimniecības nozares lomu lauksaimniecības struktūras un lauku attīstības politikas ietvaros, kā arī saikni starp mežsaimniecības nozari un dažādām Kopienas politikām, dalībvalstis komitejā pastāvīgi informē cita citu un Komisiju par situāciju un sasniegumiem mežsaimniecības nozarē un attiecīgajās politiskajās nostādnēs. 2. Pēc savas iniciatīvas vai pēc kādas dalībvalsts pārstāvja lūguma Komiteja var sniegt Komisijai konsultācijas par jebkuru jautājumu vai aspektu, kas saistīts ar mežsaimniecības nozari un rodas no dažādām Kopienas politiskajām nostādnēm. 3. Padome, pieņemot lēmumu pēc Komisijas priekšlikuma, var uzdot Komitejai pildīt citus pienākumus saistībā ar Kopienas pasākumiem, kas ietekmē mežsaimniecības nozari. 3. pants Komitejas sastāvā ietilpst dalībvalstu pārstāvji. Tās priekšsēdētājs ir Komisijas pārstāvis. Komitejas sekretariātu nodrošina Komisija. Komiteja pieņem savu reglamentu. 4. pants Lēmums ir adresēts dalībvalstīm. Briselē, 1989. gada 29. maijā Padomes vārdā – priekšsēdētājs C. Romero Herrera [1] OV C 312, 7.12.1988., 11. lpp. [2] Atzinums pieņemts 1989. gada 26. maijā (Oficiālajā Vēstnesī vēl nav publicēts). [3] OV C 139, 5.6.1989., 15. lpp. --------------------------------------------------